
I.
Charakteristika

Objekty elektronického priemyslu sú priestranné haly s montážnymi výrobnými pásmi, ktoré sú dobre lokálne osvetlené. Rozvody elektrickej energie sú vedené v podlahe alebo na kábelových roštoch. Haly sú spravidla klimatizované a udržiavané v čistote. Výrobné pásy môžu v niektorých prípadoch prechádzať aj do iného požiarneho úseku. Niektoré výrobné procesy môžu byť riadené výpočtovou technikou.

II. 

Úlohy a postup činnosti 

Veliteľ zásahu na mieste udalosti rozhodne 

a) o vykonaní prieskumu, predbežnom nasadení síl a prostriedkov a o zabezpečení miesta požiariska (vypnutie prívodov elektrickej energie a plynu),

b) o postupe a o spôsobe evakuácie ohrozených osôb a majetku (určí skupinu, ktorá bude evakuáciu vykonávať, evakuačné cesty a prostriedky na jej vykonanie),

c) o privolaní posilových hasičských jednotiek a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o druhu hasiacej látky, počte a druhoch prúdov a smeroch ich nasadenia, typoch prúdnic (najmä s prihliadnutým na prítomnosť elektroniky) a o spôsobe zamedzenia šírenia požiaru,

e) o preverení funkčnosti stabilných hasiacich zariadení, ak sa v objekte nachádzajú,

f) o druhu a o stupni ochrany zasahujúcich príslušníkov,

g) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu.

Činnosť zasahujúcich príslušníkov na mieste udalosti:

a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) ak to situácia vyžaduje, rozoberajú stavebné a strešné konštrukcie,

f) vykonávajú práce vo výškach  podľa určeného postupu (na rebríkoch, strechách   a podobne).

III.
Očakávané zvláštnosti

V priestoroch výrobných hál elektronického priemyslu sa nachádza pomerne veľké množstvo plastového materiálu. Na  zabezpečenie prevádzky výrobných pásov treba množstvo elektrických rozvodov, v ktorých môže vzniknúť skrat  a následný požiar. Prítomnosť plastových materiálov spôsobuje nielen toxicitu splodín horenia, ale aj možnosť popálenia pri ich odkvapkávaní. Preto sa zasahujúci príslušníci musia chrániť osobnými ochrannými pracovnými prostriedkami.

